  Майя Бывальцева 15–16 куарусёнэ Ижкарын покчи калыкъёслэн кылъёсынызы нылпиослы кылбуръёсты берыктӥсьёслэн П. И. Чайковский нимо «Мон — Петя Пушкин» нырысетӥ калыккуспо фестивальзы ортчоз. Со сярысь ивортэ Удмуртиысь гожъясьёслэн огазеяськонзы. «Кызьы тодмо, быдӟым уч крезьгурчи П. И. Чайковский пичи дыръяз кылбуръёс гожъяз, ассэ «Мон — Петя Пушкин» нималляз. Отысь ик потӥз Люканлэн нимыз», — верамын ивортонын. Люканэз (фестивалез) радъянлэн одӥгез валтӥсь мугез Россиысь покчи калыкъёслэн кылъёсынызы нылпиослы ӟечлыко литература тырмымтэен герӟаськемын. Мукет ласянь, нылпи литератураез ӟуч но мукет кылъёсы ӟечлыко берыктэмъёс ӧвӧл. Соин ик Люкан берыктон школаез но покчи калыкъёслэсь литературазэс берыктонъёсын огъя электрон базаез кылдытыны, но азинтыны ужпум пуктэ. Люканлы йылпумъянъёсъя дышетон пособие (ӟуч, удмурт но мукет кылъёсын) поттыны, покчи калыкъёслэн кылъёсынызы нылпиос понна кылбуръёсын интернет сайт кылдытыны чакламын, со сяна, Покчи калыкъёслэсь литературазэс берыктӥсьёслэсь калыккуспо академизэс кылдытыны луоз, оло. Ужрадэ Москваысь, Комиысь, Марий Элысь, Мордовиысь, Татарстанысь, Пермь шаерысь, Финляндиысь тодмо гожъясьёс пыриськозы. Нырысетӥ калыккуспо люканэз радъя Удмуртиысь гожъясьёслэн огазеяськонзы улосвылысь Печатья но калыке ивортодэт вӧлмытонъя агентство юрттэмен. Фестивале пыриськисьёсын ужаны ӧтемын Россиысь но кунгож сьӧрысь тодмо ӧнерчиос. Тегъёс: Лулчеберет Ижкар Литература Удмуртия фестиваль гожъясьёс  